Document ID: 32013R0293

UREDBA KOMISIJE (EU) št. 293/2013
z dne 20. marca 2013
o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za emamektin benzoat, etofenproks, etoksazol, flutriafol, glifosat, fosmet, piraklostrobin, spinosad and spirotetramat v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za etoksazol, glifosat in piraklostrobin so bile določene v Prilogi II in delu B Priloge III k Uredbi (ES) št. 396/2005. Za emamektin benzoat, etofenproks, flutriafol, fosmet, protiokonazol, spinosad in spirotetramat so bile MRL določene v delu A Priloge III k Uredbi (ES) št. 396/2005.
(2)
V okviru postopka za registracijo fitofarmacevtskega sredstva, ki vsebuje aktivno snov protiokonazol, je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL za uporabo na ogrščici, lanenem semenu, makovem semenu in gorčičnem semenu.
(3)
Za fosmet je bila takšna vloga vložena za namizne oljke, krompir in ogrščico.
(4)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.
(5)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.
(6)
Agencija je v obrazloženih mnenjih ugotovila, da so glede uporabe protiokonazola na ogrščici, lanenem semenu, makovem semenu ter gorčičnem semenu potrebni nadaljnji podatki za obravnavanje stabilnosti ostankov, vključenih v opredelitev ostankov ocene tveganja za rastline. Agencija je poleg tega poudarila, da se dobre kmetijske prakse (DKP) nanašajo na proizvod, ki vsebuje biksafen in aktivno snov protiokonazol. Zato bi bilo treba upoštevati tudi podatke, ki so na voljo za povečanje MRL za biksafen. Obstoječe MRL bi morale zato ostati nespremenjene.
(7)
Agencija je glede vseh drugih vlog sklenila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkoročni izpostavljenosti zaradi čezmernega uživanja zadevnih pridelkov in proizvodov ni bilo ugotovljeno tveganje, da se preseže sprejemljiv dnevni vnos ali akutni referenčni odmerek.
(8)
Komisija za Codex Alimentarius (CAC) (3) je 7. julija 2012 sprejela mejne vrednosti ostankov iz Codexa (CXL) za emamektin benzoat, etofenproks, etoksazol, flutriafol, glifosata, piraklostrobin, spinosad in spirotetramat. Te CXL bi bilo treba vključiti v Uredbo (ES) št. 396/2005 kot MRL, z izjemo tistih CXL, ki za skupino evropskih potrošnikov niso varne in za katere je Unija Komisiji CAC sporočila svoj pridržek (4).
(9)
Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(10)
Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.
(11)
Preden se spremenjene MRL lahko uporabljajo, bi bilo treba določiti primeren rok, v katerem se države članice in zainteresirane strani lahko pripravijo na izpolnjevanje novih zahtev zaradi spremembe MRL.
(12)
Uredbo (ES) št. 396/2005 bi bilo zato treba ustrezno spremeniti.
(13)
Da se omogoči normalno trgovanje s proizvodi ter njihova predelava in uživanje, ta uredba določa prehodne ukrepe za proizvode, ki so bili zakonito proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.
(14)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Uredbo (ES) št. 396/2005, kakršna je bila, preden je bila spremenjena s to uredbo, se še naprej uporablja za proizvode, ki so bili zakonito proizvedeni pred 6. aprilom 2013.
Člen 3
Ta uredba začne veljati dan po objavi v Uradnem listu Evropske unije.
Uporablja se od 6. oktobra 2013, kar zadeva MRL za fosmet v namiznih oljkah in ogrščici z oznakama 0161030 in 0401060.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. marca 2013

Labels: 0
17
20
6